**Καζίνο στο Μαρούσι: Ο Δήμαρχος Χαλανδρίου**

**συνεχίζει να συγκαλύπτει τις κυβερνητικές ευθύνες**

Στο έκτακτο δημοτικό συμβούλιο το οποίο ζητήσαμε σχετικά με το θέμα της μεταφοράς του καζίνο της Πάρνηθας στο Μαρούσι, πλησίον του δήμου μας, μεταξύ Κηφησίας και Σπύρου Λούη , απέναντι από το ΟΑΚΑ, η δημοτική αρχή **αρνήθηκε για πολλοστή φορά να προχωρήσει σε σύνθεση**.

Συγκεκριμένα , στο ψήφισμά της αρνήθηκε να αναφερθεί ότι δεν πρόκειται για μια **αόριστα απαράδεκτη απόφαση** αλλά για την υλοποίηση του Νόμου 4497/17 τον οποίο ψήφισε η κυβέρνηση ΣΥΡΙΖΑ-ΑΝΕΛ. Και αυτό παρότι ο αντιδήμαρχος τεχνικών έργων κ. Γερολυμάτος στην προσωπική του τοποθέτηση αναφέρθηκε διεξοδικά στις ευθύνες της σημερινής κυβέρνησης με βάση τον Νόμο 4447/16 τον οποίο ψήφισε.

Ακολουθούν τα σημεία τα οποία αρνήθηκε να συμπεριληφθούν στο ψήφισμα του Δήμου μας η διοίκηση :

1. ***(…)«Συνεχίζοντας την πολιτική της για τα τα τυχερά παιχνίδια, και πάντα με το σκεπτικό της εξυπηρέτησης των επιχειρηματιών του τζόγου, η Κυβέρνηση ΣΥΡΙΖΑ- ΑΝΕΛ κάνει πράξη τον νόμο (4499/2017) για μετεγκατάσταση του «καζίνο της Πάρνηθας», στα βόρεια προάστια.***

***Δυστυχώς, η πολιτική που εφαρμόζει η Κυβέρνηση, για την αύξηση των κρατικών εσόδων και την δημιουργία πλεονασμάτων, για τις πολυδιαφημισμένες επενδύσεις και τη δημιουργία νέων θέσεων εργασίας, είναι η αυταπάτη και οι ψεύτικες ελπίδες εύκολου πλουτισμού, που καλλιεργείται στο λαό, μέσω του τζόγου.» (…)***

***2) (…) «*Το Δημοτικό Συμβούλιο Χαλανδρίου αποφασίζει:**

(…)- **Απαιτεί τη ριζική τροποποίηση** του νόμου 4269/14, που επιτρέπει την ιδιωτική πολεοδόμηση, μέσω των Ε.Χ.Σ. καθώς και του Ρυθμιστικού Σχεδίου Αθήνας (ν.4277/14), που χαρακτηρίζει την περιοχή μας «πόλο υπετοπικής ανάπτυξης και διαδημοτικό κέντρο ευρείας ακτινοβολίας».

- **Αντιπροσωπεία του Δημοτικού Συμβουλίου** θα παραστεί στη συνεδρίαση της επιτροπής του ΥΠΕΝ, την Παρασκευή 16/11/18, και να απαιτήσει, να μην γίνει δεκτό το αίτημα της εταιρείας για έγκριση Ε.Χ.Σ. για την μεταφορά του καζίνο στο Μαρούσι.

- **Να ενημερωθούν οι κάτοικοι του Χαλανδρίου** και να αναρτηθούν αεροπανό στην περιοχή της Ριζαρείου και του συνοικισμού.

- **Να υπάρξει κλιμάκωση των κινητοποιήσεων**, εάν δεν απορριφθεί το αίτημα της εταιρείας για την μεταφορά του καζίνο στο Μαρούσι.

- **Να υπάρξει συντονισμός με τους όμορους δήμους**: Αμαρουσίου και Φιλοθέης-Ψυχικού.»

**Οι υπογράφοντες δημοτικοί σύμβουλοι Χαλανδρίου:**  
Γρηγόρης Καλομοίρης  
Γιώργος Λιερός  
Θανάσης Κιούσης  
Θοδωρής Αλεξίου  
Πόπη Φασίτσα  
Τάσος Ευσταθίου  
Χρήστος Κασίμης  
Χρυσούλα Μάζη